
	«Η ΤΑΞΙΚΗ ΔΟΜΗ
ΤΗΣ ΚΥΠΡΙΑΚΗΣ ΚΟΙΝΩΝΙΑΣ»
επιμέλεια, Θανάσης Αλεξίου

στο Σπίτι της Κύπρου

Την Τρίτη 27 Φεβρουαρίου 2024, το Σπίτι της Κύπρου και το Ινστιτούτο Ερευνών Προμηθέας, με τη στήριξη του  Υφυπουργείου Πολιτισμού της Κυπριακής Δημοκρατίας, διοργάνωσαν  την παρουσίαση του βιβλίου, «Η Ταξική Δομή της Κυπριακής Κοινωνίας» σε επιστημονική επιμέλεια του Θανάση Αλεξίου.
Το βιβλίο «Η Ταξική Δομή της Κυπριακής Κοινωνίας» εκδόθηκε από το Ινστιτούτο Ερευνών Προμηθέας σε επιμέλεια του Καθηγητή Θανάση Αλεξίου. Η εν λόγω μελέτη είναι μοναδική στο είδος για την ανάλυση του Κυπριακού κοινωνικού σχηματισμού και μοναδική στην ελληνόφωνη βιβλιογραφία αναφορικά με τα μεθοδολογικά της εργαλεία και τις επιστημονικές προσεγγίσεις. Βασίστηκε σε πρωτογενή αλλά και σε δευτερογενή δεδομένα της ΚΥΣΤΑΤ που κωδικοποιήθηκαν ώστε οι στατιστικές κατηγορίες να δείξουν ταξικές θέσεις. Τα ευρήματα της έρευνας αντανακλούν στη γενίκευση της μισθωτής εργασίας στην Κύπρο και καταδεικνύουν πόσο ιδεοληπτικές είναι οι θέσεις για «το τέλος των κοινωνικών τάξεων», αφού τα ίδια τα υποκείμενα τοποθετούν τον εαυτό τους σύμφωνα με την ταξική τους κατάσταση και τη βιωμένη εμπειρία σε μια κοινωνική τάξη. Τόσο η παράσταση της τάξης ως κοινότητας, ως συλλογικότητας, όσο και η επίγνωση (οιονεί ταξική συνείδηση) μπορεί να στηρίξουν μοτίβα ταξικής δράσης. Η έκδοση έχει συμπεριληφθεί στον κατάλογο με  τα  εγχειρίδια για  τα  ελληνικά  πανεπιστήμια.

Χαιρετισμό απηύθυνε εκ μέρους του Ινστιτούτου Ερευνών Προμηθέας η Δρ Σωτηρούλα Γιασεµή, Υπεύθυνη Διαχείρισης Προγραμμάτων.
Ο Υπεύθυνος Αρχείου Ινστιτούτου Ερευνών Προμηθέας, κ.  Χρυσόστοµος Πασιαρδής, έκανε μια σύντομη εισαγωγή και ανέλαβε τον συντονισμό της εκδήλωσης.

Για το βιβλίο και την πορεία διεξαγωγής της έρευνας μίλησαν, ο Επίκουρος Καθηγητής Κοινωνιολογίας  Πανεπιστημίου Αιγαίου κ. Μιχάλης Πουληµάς, ο Καθηγητής Κοινωνιολογίας Παντείου Πανεπιστημίου, κ. Σπύρος Σακελλαρόπουλος, και ο επιμελητής της έκδοσης, Καθηγητής Κοινωνιολογίας Πανεπιστημίου Αιγαίου, κ. Θανάσης Αλεξίου. 
Μετά την ολοκλήρωση της παρουσίασης του τόμου, ακολούθησαν ερωτήσεις και συζήτηση με τη συμβολή του ακροατηρίου.
28 Φεβρουαρίου 2024

